

**Завод за вредновање квалитета образовања и**

**васпитања објављује**

Позив школама за достављање пријава за учешће наставника у семинару под називом

***Развој тестова знања и примена у диференцирању учења и наставе***

Завод за вредновање квалитета образовања и васпитања, у оквиру Програмске области 2 – Пружање стручне подршке установама у доменима вредновања и самовредновања, реализује пројекат *Обучавање наставника у области развоја тестова и диференцијације наставе.*

Општи циљ пројекта је унапређивање процеса вредновања ученичких постигнућа путем дијагностичког оцењивања (иницијално тестирање) и јачање процеса самовредновања у школи.

Специфични циљеви пројекта су: пружање подршке наставницима за развијање тестова знања ради примене резултата иницијалног тестирања у побољшању образовних постигнућа ученика; размена добрих пракси и ширење резултата и материјала преко Платформе за наставнике.

Централна активност пројекта „Обучавање наставника у области развоја тестова и диференцијације наставе“ односи се на реализацију семинара под називом ***Развој тестова знања и примена у диференцирању учења и наставе.***

Семинар је развијен половином 2022. године. Програм је одобрен од стране Министарства просвете РС под бројем 610-00-00567/2022-07. Састоји се од припреме учесника за рад на радионици преко Moodle курса и реализације радионице „уживо“ у просторијама школе од стране сертификованог водитеља. Семинар је бесплатан и учешће носи 16 бодова.

Реализација овог семинара је започета половином 2022. године и до краја 2022. године семинар је прошло око 2.500 учесника.

**Опште информације о реализацији семинара**

У 2023. години предвиђена је реализација 100 семинара у **периоду од 20.02. до 09.06.2023**. **године**. У договору са школом, семинар реализују сертификовани водитељи Завод-а који су запослени у школама као стручни сарадници или наставници.

Пријављивањем на овај позив, школе добијају могућност да буду изабране за учешће у пројекту и на тај начин:

* унапреде компетенције 15 до 20 запослених у школи које се тичу развоја тестова и иницијалног тестирања;
* унапреде квалитет рада у доменима Наставе и учења и Подршке ученицима;
* учествују у размени добрих пракси са другим школама;
* учествују у иницијативи која ће директно допринети креирању мера усмерених на подизање квалитета система образовања.

Будући да је значајан део обуке посвећен развоју тестова (особине доброг задатка, формулисање нивоа постигнућа у односу на структурирано градиво и образовне стандарде, састављање теста уз уважавање облика задатака, нивоа постигнућа, метријских карактеристика и правила бодовања задатака), семинар доприноси и квалитетној припреми за тестове мале и велике матуре.

**Информације о пријави учешћа**

За учешће у Пројекту школе се пријављују попуњавањем електронског формулара **од стране овлашћеног представника школе** преко следећег линка:

<https://docs.google.com/forms/d/e/1FAIpQLSc-E9FwFu94jRu5ubSl3voicyYOdGhu6TUXTujxP9RMBxkvvQ/viewform?vc=0&c=0&w=1&flr=0>

**Рок за пријаву је 31.01.2023. године**

По истеку рока за пријаву биће извршен одабир школа. Основни критеријуми за одабир односе се на разматрање потребе школе за додатном подршком, као и на територијалну распоређеност. Школе које буду изабране за учешће у Пројекту биће благовремено обавештене о наредним корацима преко контакт особе.

Зa све додатне информације у вези са конкурсом можете се обратити преко имејл адресе: ekaralic@ceo.gov.rs